Charlotte Antonsen (V), 2005-01-12:
Jo flere der deltager ved forhandlingsbordet, jo mere interessant og jo mere nuanceret bliver debatten.
Det gælder selvfølgelig også for debatten om EU’s fremtid.
I Venstre synes vi, det er en god aftale om Danmark i det udvidede EU, vi nu skal drøfte, og vi er i særlig grad glade for, at SF som noget nyt, om jeg så må sige, er kommet op af skyttegraven og nu er med på banen, når EU’s fremtid og dansk europapolitik skal debatteres.
Der har i alt for lang tid været ført skyttegravskrig mellem japartier og jabevægelser på den ene side og nejpartier og nejbevægelser på M039S33213397subh.fm Page 3376 Monday, February 14, 2005
12:24 PM
den anden side.
Nu må vi håbe, at debatten og indsatsen i EU fremover bliver langt mere fremadrettet, så Danmark i endnu højere grad kan gøre sin indflydelse gældende.
Det er i hvert fald, hvad den politiske aftale, vi drøfter i dag, lægger op til.
Det drejer sig om større åbenhed og mere effektivitet.
Der skabes klarhed om, hvad EU skal beskæftige sig med, og hvad de enkelte lande selv skal bestemme.
Det fastslås, at EU er et frivilligt samarbejde mellem suveræne lande.
Landekredsen er som bekendt blevet udvidet med ti øst- og centraleuropæiske lande, og derfor er der et behov for en lettere beslutningsgang.
Der er behov for større åbenhed og flere flertalsafgørelser.
I den danske EU-aftale lægger vi op til at styrke indsatsen for at forbedre Europas konkurrenceevne.
Vi skal også i EU satse langt mere offensivt på forskning, udvikling og uddannelse.
Går det økonomisk godt i EU, går det også godt her i Danmark med velstand og beskæftigelse.
Andre væsentlige nydannelser er på vej.
Fremover bliver det muligt at ændre på EUsamarbejdets rammer uden at indkalde til en regeringskonference.
Det forudsætter naturligvis, at alle lande er enige om, at en ny formulering i traktaten både er gavnlig og skal gennemføres.
EU kan altså ikke få tilført ny kompetence uden en ny regeringskonference.
Det er en god ny bestemmelse, der sikrer, at EU lettere kan tilpasse sig udviklingen, uden at man, hver gang man skal ændre en lille smule i traktaten, er nødt til at sætte en kæmpestor regeringskonference i gang.
Dermed bliver der mulighed for, at man i EU bliver bedre til at koncentrere indsatsen om den konkrete politik, og der bliver forhåbentlig færre store, forkromede regeringskonferencer.
Når vi ser på minimumssatser for energi- og miljøafgifter, kan vi se, at der også er nye muligheder i EU-samarbejdet.
Fremover bliver det muligt at gå fra enstemmighed til kvalificeret flertal.
I aftalen har vi også kunnet blive enige om at gå frem på visse områder med en særlig forsigtighed.
Det drejer sig om beslutninger vedrørende arbejdsmarkedspolitikken.
I Danmark har vi jo den danske model, og derfor ønsker vi at fastholde enstemmighed på områder vedrørende social sikring og beskyttelse, i spørgsmål om afskedigelser, i sager om hvem der skal repræsentere og forsvare de enkelte lønmodtagere og arbejdsgivere.
Her vil vi værne om den danske model og undgå en for detaljeret EU-regulering.
I går afholdt vi her i Folketinget 2 minutters stilhed i respekt for ofrene for flodbølgekatastrofen i Sydøstasien.
EU var i denne sag meget hurtigt ude med at afsætte 23 mio. euro til nødhjælp til de nødstedte.
I går kom der så fra EU en ekstrabevilling på 100 mio. euro.
Det er oplagt, at tragedien med tsunamien i Asien er noget, der berører os alle i EU.
I Venstre ser vi gerne, at EU kommer til at spille en endnu større rolle i forbindelse med naturkatastrofer, der også berører vore borgere.
Derfor er det godt, at vi i forfatningstraktaten giver mulighed for en forbedret indsats for så vel den fælles udenrigspolitik som for EU’s humanitære bistand.